**Valsts izglītības un satura centrs (VISC) rosina Izglītības iestādes koordinēt drošības jautājumu aktualizāciju katrā no izglītības posmiem**

VISC vērš uzmanību, ka drošības jautājumi ietverti vispārējās izglītības satura visos vecuma posmos. Pirmsskolā un 1. -3. klasē pievēršot uzmanību skolēnu psihoemocionālajam stāvoklim, piemēram, spējai atpazīt savas emocijas un atbilstoši rīkoties.

- Jaunākajās klasēs un pirmsskolā būtiski pievērst uzmanību psihoemocionālajiem aspektiem. Svarīgi, ka sarunās, ko iniciējis pedagogs par notiekošo vai atbildot uz skolēnu jautājumiem, satraukums tiek mazināts, ne palielināts. Pozitīvu rezultātu neiegūsim biedējot, ka tagad ar mums varbūt notiks kas slikts. Šajā laikā gan pieaugušie, gan bērni var izjust trauksmi, bailes, nomāktību, dusmas. Negatīvas emocijas nav nepareizas. Uzmanība jāpievērš situācijām, kad šīs emocijas ir kļuvušas par vienīgajām. Svarīgi bērnam pastāstīt par vietām, kur viņš ir drošībā, ka gan skolotājs, gan citi pieaugušie palīdzēs, kad tas būs nepieciešams, atgādināt par svarīgākajiem drošības aspektiem, kas jāņem vērā atrodoties izglītības iestādē un atgādināt par rīcību, ja skolā ieslēdzas trauksmes sirēna.

Pamatizglītības posmā veicot pārrunas ar skolēniem sociālās un pilsoniskās jomas mācību priekšmetu stundās, piemēram , kā atpazīt situācijas, kurās tiek apdraudēta cilvēku fiziskā un emocionālā drošība, savukārt, vidējā izglītības posmā diskutējot par kiberdrošības un fiziskās drošības aspektiem, iekļaujot arī rīcības algoritmus krīzes gadījumos, ko sagatavojusi Aizsardzības ministrija. Šajā vecumā jaunieši jau var identificēt apdraudējumus un riskus dažādās vidēs un situācijās, tai skaitā valsts aizsardzības apdraudējuma gadījumos. Šajā vecumā skolēniem jau ir jāapzina arī preventīvie drošības pasākumi, jāspēj identificēt droši rīcības soļi un situācijai atbilstošākās problēmrisināšanas stratēģijas, un atbilstoši jārīkojas.

Ar cieņu,

Jānis Aizpors

Izglītības un zinātnes ministrijas

Komunikācijas nodaļas

vadītājs